“O‘zbekiston havo yo‘llari” aviachiptalar narxi oshmasligini ma’lum qildi

“O‘zbekiston havo yo‘llari” Milliy aviakompaniyasi aviachiptalari narxi yaqin orada oshmaydi. Bu haqda 27-yanvar kuni Toshkentda o‘tkazilgan matbuot anjumanida aviakompaniya bosh direktori Valeriy Tyan ma’lum qildi, deya xabar beradi “Uz24” nashri.

Shuningdek, “O‘zbekiston havo yo‘llari” bosh direktori hozirda aviaparvozlar uchun eng past narxli tariflar amal qilayotganini ta’kidlagan; aviachiptalar narxini xalqaro tariflarda belgilanganidan pasaytirish imkoni yo‘qligini aytgan.
Matbuot anjumanida “O‘zbekiston havo yo‘llari” milliy aviakompaniyasi bosh direktori Valeriy Tyan 2013-yilda aviakompaniya tomonidan 24,5 mingta reys amalga oshirilib, 2,6 million nafardan ortiq yo‘lovchi va 41 ming tonna yuk tashilganini ma’lum qildi, deya xabar beradi O‘zA.
Xabarda ta‘kidlanishicha, 2016-yilda yuksak darajadagi qulayliklarga ega ikkita Boeing 787 Dreamliner samolyoti keltirilishi ko‘zda tutilmoqda. Matbuot anjumanida aeroportlar infratuzilmasini rivojlantirishga oid amalga oshirilgan chora-tadbirlar natijasida O‘zbekistondagi 12 aeroportga xalqaro maqom berilgani ta’kidlandi.